Blazsó Márton alföldi bringásként a hegyek ura | Sport | Szeged - delmagyar.hu
Sport > Blazsó Márton alföldi bringásként a hegyek ura
Blazsó Márton alföldi bringásként a hegyek ura
2012.09.14. 08:39
Szeged - A szegedi Blazsó Márton idén mindkét hazai hegyikerékpáros versenysorozatot megnyerte maraton kategóriában, de cross-country viadalon is bizonyított: sérülések miatt a tartalék tartalékjaként indulhatott el az idei világbajnokságon.
A szezonnak vége, így kijelenthetjük: idén Blazsó Márton lett Közép-Kelet-Európa legeredményesebb hegyikerékpárosa maraton kategóriában. A 32 esztendős szegedi bringás azt hitte, hogy az előző idényt már nem tudja túlszárnyalni, de szerencsére tévedett, hiszen mindkét hazai versenysorozatot (magyar kupa, topmaraton) megnyerte, az országos bajnokság maratoni viadalán csak egy szerencsétlen defekt miatt lett második, míg cross-country kategóriában bronzérmet szerzett. Utóbbi stílus nem annyira fekszik Blazsónak, számára mégis az olimpiai szám adta az év legnagyobb élményét, de nem a Romániában begyűjtött győzelem miatt.
Blazsó Márton alföldi bringásként a hegyek ura. Fotó: Frank Yvette (galéria)
– A válogatott legjobbja, Parti András nagyot bukott a londoni olimpián, míg helyettese, Buruczki Szilárd kulcscsonttörést szenvedett, így két héttel az ausztriai világbajnokság előtt derült ki, hogy én képviselem Magyarországot. Kevés időm volt a felkészülésre, ráadásul úgy kellett átalakítanom az edzéstervemet, hogy hat nappal a verseny előtt még a Mátra Maratonon szerepeltem. A tréningek jól sikerültek, remekül kaptam el a rajtot, a taktikám is bevált, ráadásul a helyszínen románok és magyarok is szurkoltak nekem, így végül a 82. helyről indulva a 69. lettem – tartott élménybeszámolót a hegyikerékpáros.
A saalfeldeni eredmény bravúrosnak számít, hiszen a tartalék tartalékjaként indulva csak kilenc helyezéssel maradt le a pontszerzésről, ezért Blazsó Márton a gyengébbik számában is lát lehetőséget a fejlődésre, de ahhoz, hogy a riói olimpián szerepeljen, nagyobb támogatásra van szüksége. A technikai háttéren semmi sem múlik, a világ egyik legnagyobb kerékpárcége támogatja, egy 2,7 millió forint értékű biciklivel indulhat a versenyeken.
– A világbajnokságot egy cseh srác nyerte, pedig a szomszéd országban néhány éve még olyan volt az anyagi helyzet, mint itthon. Ha a magyar versenyzőket is évi 60-70 millió forinttal szponzorálnák, akkor mi is be tudnánk törni a nemzetközi elitbe. Azért én itthon is találok motivációt, országos bajnokságot ugyanis még mindig nem sikerült nyernem, aranyérem nélkül pedig nem szeretném befejezni profi pályafutásom – árulta el Blazsó.
3. SONÁJ 2012. szeptember 15. 13:52
„Folytassa Mesterem!”
2. blueshark 2012. szeptember 14. 11:33
„jövőre meg lesz az bajnoki cím is”
1. Smerdis 2012. szeptember 14. 11:29
„szép volt Marci! jövőre is sok sikert!”
Ismét pályán a Szedeák, nézd meg őket ingyen!
Az újszegedi sportcsarnokban játszik felkészülési mérkőzést ma 18.30-tól a Naturtex-SZTE-Szedeák. Tovább olvasom